**PRANEŠIMAS SPAUDAI**

2025 m. birželio 11 d.

**Kas ant jūsų stalo: vynas ir saldainiai – tarp labiausiai klastojamų produktų Europoje**

**Palyginti su kitais produktais, vynas ir spiritiniai gėrimai yra vieni iš labiausiai klastojamų produktų – dėl to ES kasmet prarandama 2 289 mln. eurų pajamų ir beveik 5 700 darbo vietų.**

Vien Lietuvoje kasmet šiame sektoriuje prarandama 18 mln. eurų pajamų.

*Kas yra ant jūsų stalo?* Šį klausimą kelia Europos Sąjungos intelektinės nuosavybės tarnyba (EUIPO) savo kampanijos, skirtos Pasaulinei kovos su klastojimu dienai, metu. Kampanijos tikslas - atkreipti dėmesį į klastojamų maisto produktų bei gėrimų keliamą grėsmę visoje ES. Ši iniciatyva vykdoma atsižvelgiant į naujausias ataskaitas, kuriose nurodoma, kad klastojimas maisto produktų ir gėrimų sektoriuje tebekelia didelę grėsmę vartotojų sveikatai, daro žalą Europos šalių ekonomikai ir kulinariniam paveldui.

**Klastojamos ne tik prabangos prekės, bet ir maistas**

Klastojami produktai dažnai siejami su prabangos prekėmis arba aprangos ir mados sektoriumi. Tačiau pagal 2022 m. intelektinės nuosavybės nusikaltimų grėsmės vertinimą 2020 m. maisto produktai, ypač sausainiai, makaronai, traškučiai ir saldainiai, buvo antra pagal konfiskavimo mastą produktų kategorija prie ES išorės sienų.

Naujausi duomenys rodo, kad šios nusikalstamos veiklos mastas kelia nerimą. 2025 m. Europos Sąjungos sunkių formų ir organizuoto nusikalstamumo grėsmių vertinimo (SOCTA) ataskaitoje pabrėžiama, kad elektroninės prekybos augimas suteikė klastotojams naujų galimybių platinti suklastotus maisto produktus, todėl vartotojams vis sunkiau atpažinti autentiškus produktus. Nusikaltėliai klastoja maisto produktų etiketes ir pakuotes, taip pat keičia gamybos procesus, nusitaikydami į aukštos vertės produktus.

Teisėsaugos operacijos vietoje taip pat atskleidė problemos mastą. Kasmet vykdoma bendra Europolo ir Interpolo operacija OPSON 2024 m. sudarė sąlygas konfiskuoti padirbtų ir standartų neatitinkančių maisto produktų už 91 mln. eurų.

Pasak EUIPO vykdančiojo direktoriaus João Negrao, suklastoti maisto produktai ir gėrimai kelia didelį susirūpinimą visuomenės sveikatai.

„Mūsų kampanija siekiama suteikti vartotojams žinių, kaip apsisaugoti, ir remti teisėtą verslą, kuris laikosi ES kokybės standartų. Tai kova, į kurią turime stoti visi kartu: valdžios institucijos, gamintojai ir vartotojai“, - teigia J. Negrao.

**Suklastotuose maisto produktuose randama pavojingų medžiagų**

Rizika sveikatai tebėra pagrindinis susirūpinimą keliantis klausimas. 2021 m. SOCTA ataskaitoje įspėjama, kad suklastotuose maisto produktuose rasta pavojingų medžiagų, pavyzdžiui, metanolio, gyvsidabrio, fipronilo ir įvairių insekticidų ar pesticidų.

Gėrimų, ypač alkoholinių, klastojimas tebėra didelė problema, nes organizuotos nusikaltėlių grupuotės naudoja sudėtingus metodus, kad apgautų vartotojus. Klastotojai dažnai pakartotinai naudoja originalias butelius arba spausdina padirbtas etiketes ir klijuoja jas ant tuščių butelių, todėl vartotojams ir valdžios institucijoms sunku atskirti teisėtus produktus nuo suklastotų.

Ekonominis poveikis taip pat yra didelis. Remiantis EUIPO duomenimis, 2013–2017 m. vynų ir spiritinių gėrimų sektorius buvo vienas iš labiausiai nukentėjusių nuo klastojimo. Dėl klastojimo ES kasmet buvo prarasta 2 289 mln. eurų pajamų iš pardavimo ir beveik 5 700 darbo vietų. Taip pat buvo patirta didelių mokesčių nuostolių – 2 068 mln. eurų.

Kinija ir Turkija buvo tarp šalių, iš kurių gauta daugiausia suklastotų maisto produktų ir gėrimų, 2019 ir 2020 m. konfiskuotų prie ES išorės sienų.

**Kas yra geografinės nuorodos?**

Maisto produktų ir gėrimų pramonė yra ES ekonomikos pagrindas, labai prisidedantis prie regionų plėtros, užimtumo ir darbo vietų kūrimo. [Geografinės nuorodos](https://www.euipo.europa.eu/en/gi-hub) (GN) leidžia vartotojams pasitikėti kokybiškais produktais – nuo vynų iki tradicinių maisto produktų – ir juos atskirti, o gamintojams – geriau parduoti savo produktus. Naudojant šias nuorodas apsaugomi produktų, kilusių iš konkrečių regionų ir turinčių savybių ar ypatybių, kurios iš esmės yra siejamos su ta geografine aplinka, pavadinimai.

ES GN sistemą sudaro saugomos kilmės vietos nuorodos (SKVN), saugomos geografinės nuorodos (SGN) ir garantuotų tradicinių gaminių (GTG) ženklai. Naudojant šiuos sertifikatus saugomas turtingas Europos kulinarinis paveldas, o vartotojams užtikrinamas autentiškumas bei kokybė. Šiuo metu Europos Sąjungoje yra užregistruota daugiau kaip 3 600 produktų, kuriems suteiktos geografinės nuorodos.

Prancūzija, Italija ir Vokietija pirmauja GN produktų gamybos ir vartojimo srityse, o vien Prancūzijoje parduodama beveik 32 proc. ES GN produktų. Vynai sudaro 54 proc. visų suvartojamų ES GN produktų, todėl jie yra ypač pažeidžiami dėl galimo klastojimo. Kiti produktai, kuriems klastojimas daro didelį poveikį, yra alyvuogių aliejus, alus, mėsa, sūris ir pieno produktai.

**Kaip vartotojai gali apsisaugoti?**

Vykdant EUIPO kampaniją „*Kas ant jūsų stalo?“* teikiami praktiniai patarimai vartotojams, kaip apsisaugoti nuo suklastotų produktų. Vartotojai primygtinai raginami pirkti iš oficialių mažmenininkų ir platinimo tinklų, taip pat oficialių prekių ženklų interneto svetainių, kad išvengtų suklastotų prekių. Norint įsitikinti, ar produktas teisėtas, gali būti naudinga patikrinti produkto ženklinimą bei jo kilmę ir ieškoti sertifikavimo logotipų. Vartotojai turėtų ypač atkreipti dėmesį į oficialius ES geografinių nuorodų (GN) ženklus, pvz., SKVN, SGN ir GTG, kad įsitikintų, jog perkami produktai yra autentiški.

Taip pat svarbu atidžiai patikrinti pakuotę ir patį produktą, nes padirbti produktai dažnai turi apdailos trūkumų arba rašybos klaidų. Naudojant autentiškumo patvirtinimo priemones, pvz., QR kodus ir hologramas, galima dar geriau patikrinti produkto autentiškumą. EUIPO išleido [kovos su klastojimu ir piratavimu technologijų vadovą](https://www.euipo.europa.eu/en/news/protect-your-business-with-euipo-s-anti-counterfeiting-and-anti-piracy-technology-guide), kuriame pateikiama daugiau kaip 40 technologijų, galinčių padėti verslo savininkams apsaugoti savo prekių ženklus.

**Bendradarbiauja su teisėsaugos institucijomis**

Maisto produktų ir gėrimų klastojimas bei piktnaudžiavimas geografinėmis nuorodomis yra rimtas nusikaltimas, su kuriuo reikia kovoti tarptautiniu mastu. EUIPO yra aktyviai įsitraukusi į kovą su klastojimu visoje ES. Siekdama šio tikslo, ji bendradarbiauja su įvairiomis organizacijomis ir teisėsaugos institucijomis, įskaitant policijos pareigūnus bei teisių turėtojus, kad sustiprintų tarpvalstybinį bendradarbiavimą ir teisėsaugą Europoje.

**APIE EUIPO**

[Europos Sąjungos intelektinės nuosavybės tarnyba (EUIPO)](https://euipo.europa.eu/) yra viena didžiausių decentralizuotų Europos Sąjungos agentūrų, įsikūrusi Alikantėje, Ispanijoje. EUIPO nuo 1994 m. administruoja ES prekių ženklų registraciją, o nuo 2003 m. – dizainų registraciją. Abiem atvejais tai yra intelektinės nuosavybės teisės, galiojančios 27 Europos Sąjungos valstybėse narėse. 2023 m. agentūra į savo veiklos sritį įtraukė dar vieną intelektinės nuosavybės teisę – amatininkų ir pramonės gaminių geografines nuorodas. EUIPO taip pat vykdo bendradarbiavimo veiklą ES ir tarptautiniu lygmeniu, siekdama sukurti vienodas sąlygas intelektinės nuosavybės srityje, ir administruoja [Europos intelektinės nuosavybės teisių pažeidimų stebėsenos centrą](https://www.euipo.europa.eu/en/observatory). 2024 m. EUIPO penktą kartą buvo pripažinta [inovatyviausia intelektinės nuosavybės tarnyba pasaulyje](https://www.worldtrademarkreview.com/article/euipo-ranked-worlds-most-innovative-ip-office-fifth-time).

**Ryšiai su žiniasklaida**

**EUIPO Komunikacijos ir ryšių su žiniasklaida skyrius**

Tel. +34 653 674 113

[press@euipo.europa.eu](mailto:press@euipo.europa.eu)